Europarådets mellemstatslige samarbejde til bekæmpelse af korruption (Greco) indleder en særlig procedure mod Danmark, som i fire år har overhørt en række anbefalinger.

Fem af seks anbefalinger til at sikre imod korruption blandt danske politikere, dommere og anklagere er slet ikke eller kun delvist gennemført, konkluderer Greco i en rapport udsendt onsdag. Problemet gælder især politikerne.

- Derfor tager Greco artikel 32, om medlemslande der ikke lever op til anbefalinger i den fælles evalueringsrapport, i anvendelse, skriver korruptionsenheden i rapporten.

Det hedder, at Greco ”intet andet valg har” end at betragte situationen som "generelt utilfredsstillende".

- Hvis man er kendt for at være god og med meget lidt eller ingen korruption, så bør man føre an med et godt eksempel. Det ville jeg forvente, og det sker ikke. Derfor er jeg bekymret, siger Grecos leder, Gianluca Esposito.

Greco har blandt andet anbefalet, at Danmark indfører et etisk regelsæt for politikere, som også håndhæves effektivt, og som følges op med rådgivning og uddannelse. Det efterlyses fortsat.

Læs også : Danmark mister førstepladsen som det mindst korrupte land i verden

Esposito erklærer sig overrasket, da Danmark har et globalt omdømme, så folk ikke ville drømme om, at der var egentlig korruption.

Vælger Danmark fortsat at overhøre anbefalinger fra Greco, er den yderste konsekvens, at de øvrige 48 medlemslande offentligt vil erklære, at Danmark ikke lever op til Europarådets standarder.

Så langt er sagen dog ikke. I første omgang betyder artikel 32, at man øger frekvensen af evalueringer for medlemslandet. Næste skridt vil være, at man beder om et møde på "højt niveau" med regeringen.

/ritzau/